《答仲和》
金朝·刘勋

此身安处苦难寻，常羡归鸦易满林。望远真成广武叹，得诗空作洛生吟。

逢人放适村村酒，感物悲哀岁岁心。想得济南花正好，抱城春水一篙深。

作者简介：字少宣，初名讷，字辩老，先为云中人，客居济南。生卒年均不详，约金世宗大定中，至哀宗天兴初之间在世，年五十余岁。与其兄汉老俱工诗。幼随官，居济南二十余年。后南渡居陈，数与刘从益相唱和。为人俊爽滑稽，每尊俎间，一谈一笑可喜。连举终不第。陈为元兵所陷，勋遂被难。